Alfredo Morelos lainattiin Kolumbiasta Klubin ykköskärjeksi. Kykyjä riittää, mutta sopeutumista ovat vaikeuttaneet ne tutut asiat: kielimuuri, olosuhteet ja ilmasto.

Tilaajille

Kotimaassaan Kolumbiassa HJK:n uutta kärkeä kutsutaan lempinimellä »El Búfalo» eli puhveli. Nimitys kuvaa Alfredo Morelosin, 19, pelityyliä ja ominaisuuksia. Nuoresta iästä huolimatta Morelos on fyysisesti vahva hyökkääjä, joka pystyy ampumaan kovaa molemmilla jaloilla.

Sen lisäksi Morelos osaa liikkua vastustajan puolustuksen keskellä. Hän on osoittanut kotimaassaan olevansa monipuolinen viimeistelijä. Maalintekijäksi hänet on myös hankittu vuokrasopimuksella Independiente Medellínistä.

Alkutaivalta ovat vaikeuttaneet ne tutut vaikeudet: kielimuuri sekä joukkueeseen, ilmastoon, kulttuuriin ja olosuhteisiin sopeutuminen. Kommunikointi muiden pelaajien ja päävalmentaja Mika Lehkosuon kanssa on vaikeaa. Morelos on aloittanut nyt englannin opiskelut. HJK on pestannut myös tulkin, joka helpottaa osapuolten välistä kommunikointia. Sekä joukkueella että pelaajalla itsellään on vahva luottamus siihen, että yhteistyö kantaa kauden aikana hedelmää.

Morelos saapuu harjoitusten jälkeen juttutuokioon rennosti kuulokkeet korvillaan. Olemus on rauhallinen. Julkisuuteen hän on tottunut jo kotimaassaan: Morelos vaikuttaa ikäistään vanhemmalta.

ALOITETAAN ALUSTA. Mistä on lähtöisin 19-vuotias kolumbialainen, jonka on tarkoitus olla HJK:n kauden ykköshyökkääjä? Juuret vievät lähellä Kolumbian lounaisrannikkoa sijaitsevaan Ceretén kaupunkiin.

Sonera-stadionin tekonurmi on vaatinut totuttelua.­

»Kasvoin pikkukaupungissa. Isäni ei pelannut ammattilaisena, mutta hänen innostamanaan aloitin lajin viisivuotiaana. Vaikka äitini patisti opiskelemaan, myös hän on ollut tukenani koko ajan. Kasvattajaseurani oli Fumigadores, jossa pelasin 14-vuotiaaksi asti», Morelos kertoo.

Morelos oli Fumigadoresin paras maalintekijä eri ikäluokissa. 14-vuotiaana hänet pestattiin Independienteen, jonka juniorijoukkueissa hänet kruunattiin jälleen maalikuninkaaksi. Debyytti Kolumbian pääsarjassa tapahtui kaudella 2014, jolloin nuorukainen pelasi liigassa yhden ottelun. Se teki Moralesista tähden kotikulmillaan.

»Siitä lähtien kun pelasin avausotteluni Independienten ykkösjoukkueessa ja onnistuin U20-maajoukkueessa, minut on huomattu Ceretén kaduilla. Pikkupaikkakunnalle on ylpeyden aihe, kun paikallinen pääsee ammattilaiseksi.»

18-vuotiaana Morelos nousi Kolumbian alle 20-vuotiaiden maajoukkueeseen, jossa alku ei olisi voinut sujua paremmin. Hän teki neljän maan turnauksessa yhteensä viisi maalia, ja sen jälkeen verkko heilui myös nuorten maaotteluissa Perua ja Hondurasia vastaan. Viime vuonna Morelos oli mukana ikäluokan Etelä-Amerikan mestaruusturnauksessa, jossa Kolumbia sijoittui kakkoseksi ja saavutti paikan Rion olympialaisiin.

Morelos pääsi harjoittelemaan myös Independienten ykkösjoukkueen ringissä. Onnistumisia tuli ensin Kolumbian cupissa.

»Kun tein cupissa viisi maalia ja onnistuin myös U20-maajoukkueessa, kaikki muuttui. Ihmiset ja tiedotusvälineet kiinnostuivat minusta. Pääsin pelaamaan liigan Clausura-finaalin Santa Fetä vastaan ja pääsin kentälle viime kesänä Aperturan finaalissakin, jossa kohtasimme Deportivo Calin.»

MORELOSIN LEMPINIMI El Búfalo on entisen valmentajan Pedro Sarmienton käsialaa. Sen juuret juontavat pelaajan kotimaakuntaan Córdobaan.

Alfredo Morelos liikkuu taitavasti vastustajien keskellä.­

»Kun Sarmiento tuli päävalmentajaksi Independienteen, hän kertoi minulle, että oli vieraillut kotikaupungissani. Hän sanoi, että olin todellinen Búfalo de Córdoba, Córdoban puhveli. Siitä nimi jäi. Hyväksyn lempinimen, sillä se kuvaa hyvin minua pelaajana. Joskus minua on kutsuttu myös nimellä El Tanque eli tankki», Morelos kertoo hymyillen.

Miksi tankki rymisteli Suomeen? Vaikka ura oli ollut hyvässä nosteessa Independientessä, peliaika oli kortilla Kolumbian liigassa.

»Agenttini Michael Gorman kertoi, että minulla olisi tilaisuus lähteä vuokralle Suomeen. Seura oli kuulemma nähnyt videolta maajoukkuepelejäni. Sain aikaa miettiä asiaa, mutta vastasin, ettei ole tarvetta harkita sen enempää. Tavoitteeni on aina ollut päästä pelaamaan Euroopassa, ja HJK on voittanut useita mestaruuksia ja pelaa eurocupin karsinnoissa», Morelos jatkaa.

Ensi kokemus Suomen talvesta oli Kolumbian kuumuudesta lähteneelle pelaajalle odotetunlainen. Morelos muutti uuteen kotikaupunkiinsa yhdessä vaimonsa kanssa.

»Kun astuin lentokentältä ulos, kylmyys iski rajusti kroppaan, vaikka olimme vaimoni kanssa tutkineet internetistä, että Helsinki on kylmä mutta kaunis kaupunki.»

YLLÄTYKSET EIVÄT rajoittuneet ilmastoon. Sonera-stadionin pelialusta oli kolumbialaiselle yhtä ikävä yllätys kuin HJK:n eurovastustajille.

»Stadion on mukava, mutta tekonurmi outo. Keinoalustaan sopeutuminen on ollut vaikeaa, mutta siihenkin tottuu», Morelos kertaa.

Omat esteensä yhteispelille asettaa myös kielimuuri.

»Välillä on todella vaikeaa, kun ei pysty kunnolla kommunikoimaan pelikavereiden kanssa. Kauden edetessä opimme kuitenkin tuntemaan toisemme kentällä koko ajan paremmin. Olen myös englannin kurssilla ja viimeistään kauden puolivälissä pystyn varmasti kommunikoimaan nykyistä paremmin.»

Helsingin sää pääsi yllättämään Alfredo Morelosin.­

Tätä odottaa myös Lehkosuo. Hänestä Morelosilla on vain ylistäviä kommentteja.

»Mika on hyvä opettaja. Hän on valanut minuun itseluottamusta ja antanut mahdollisuuden avauksessa. Yritän vastata luottamukseen tekemällä työni mahdollisimman hyvin. Vaikka minun on vaikea ymmärtää valmentajan ohjeita, tunnen jo suhteellisen hyvin Mikan pelifilosofian ja tiedän, mitä hän haluaa minulta.»

MORELOSILLA ON edellytykset tuoda HJK:n hyökkäyspeliin uudenlaista monipuolisuutta. Hyvän liikkumisen ja nopeiden rytminvaihdosten myötä Klubi voi vaihdella rytmiä ja käyttää sekä nopeita että pitkiä hyökkäyksiä. Kaikki on kiinni Morelosin sopeutumisesta. Potentiaalia pitäisi riittää.

»Opettelin jo pienenä ampumaan molemmilla jaloilla. Vahvuuteni on myös liikkuminen maalipaikkaan. Osaan myös antaa muille tilaa ja saada sitten pallon mahdollisimman hyvin jalkaan. Joskus vastustajat pelaavat puolustusvoittoisesti, jolloin hyökkääjältä vaaditaan entistä enemmän liikettä ja kärsivällisyyttä.»

»Unelmani on pelata joskus huippuliigassa ja päästä Kolumbian A-maajoukkueeseen. HJK on hyvä näyteikkuna uralla. Tällä hetkellä ajatukseni ovat silti pelkästään HJK:ssa ja työnteossa.»

Juttutuokion jälkeen Morelos laittaa kuulokkeet nopeasti takaisin korvilleen. Musiikki on hänelle tärkeä asia. Kuulokkeista ei pauhaa hevi tai tekno. Morelosille parasta rentoutumismusiikkia ovat reggaeton, Karibianmeren rannikolta Etelä-Amerikkaan levinnyt vallenato sekä salsa.

Urheilusanomat 15/2016